Spennan hélt áfram í úrvalsdeild karla í handbolta í gærkvöld. Fimm stig skilja að liðin í efsta og níunda sæti deildarinnar.
Selfoss tók á móti Stjörnunni og þar réðust úrslitin á lokasekúndunum. Stjörnumenn jöfnuðu metin í 28-28 þegar 35 sekúndur voru til leiksloka. Selfoss skoraði úr næstu sókn en tíminn sem eftir lifði var of naumur fyrir Stjörnumenn og Selfoss vann því eins marks sigur, 29-28. Selfoss fór upp í þriðja sætið með sigrinum en Selfyssingar eru nú með 15 stig, tveimur stigum frá toppliði Hauka. Þá vann Fram KA í Safamýrinni, 26-22, og eru Framarar enn ósigraðir á heimavelli á leiktíðinni. Fram og Stjarnan eru nú í 8. og 9. sæti deildarinnar með 12 stig, en þó aðeins fimm stigum frá Haukum. Þrír leikir verða spilaðir í kvöld. Haukar mæta Gróttu á Ásvöllum, Þór fær Aftureldingu í heimsókn norður í land og þá mætast Valur og FH á Hlíðarenda.
Tveir leikir voru spilaðir í körfuboltanum hér heima í gær. Skallagrímur og Keflavík mættust í úrvalsdeild kvenna þar sem Keflvíkingar unnu fjögurra stiga sigur, 71-67, og er Keflavík því áfram með fullt hús stiga eftir níu umferðir en Skallagrímur er í 5. sæti deildarinnar. Í karlaflokki mættust ÍR og KR í Breiðholti og þar höfðu KR-ingar betur, 91-84. Fjórir leikir verða spilaðir í úrvalsdeild karla í kvöld; Þór Þorlákshöfn mætir Njarðvík, Keflavík fær Hött í heimsókn, Grindavík og Valur eigast við og þá tekur Stjarnan á móti Tindastóli. Keflavík er einnig á toppi úrvalsdeildar karla með 16 stig en Haukar reka lestina með fjögur stig eftir tíu leiki.
Bandaríkjamaðurinn Collin Morikawa sigraði á móti helgarinnar á PGA-mótaröðinni í golfi en Morikawa lék á 18 höggum undir pari, þremur höggum betur en þeir Viktor Hovland, Brooks Koepka og Billy Horschel sem allir léku á fimmtán undir. Fjölmargir kylfingar sýndu Bandaríkjamanninum Tiger Woods, sem lenti í alvarlegri bílveltu í síðustu viku, stuðning með því að mæta til leiks á lokadegi mótsins í einkennisklæðnaði Woods; í rauðum stuttermabol og svörtum buxum. Hin sænska Annika Sörenstam lék líka í rauðu í gær á lokadegi Gainbridge-mótsins á LPGA-mótaröðinni í golfi en þetta var fyrsta mót Sörenstam í þrettán ár. Sörenstam er fimmtug og ákvað að gamni sínu að taka þátt í mótinu. Hún komst í gegnum niðurskurðinn en endaði í 74. sæti á samtals þrettán höggum yfir pari. Bandaríkjakonan Nelly Korda fagnaði sigri á mótinu á samtals 16 höggum undir pari.
Mikil spenna er í úrvalsdeild karla í handbolta. Fimm stig skilja að liðin í efsta og níunda sæti deildarinnar.